ZAWADI MASHAKANI

Zawadi alikuwa mwanafunzi wa mwaka wa nne katika Chuo Kikuu cha
Kigamboni. Baba yake aliuza mifugo wake mnadani il ampeleke mwanaye
chuoni ili aje kuwasaidia siku za usoni atakapopata kazi. Zawadi
alisomea ualimu na alikuwa na jitihada masomoni. Usingeweza kumpata
akizungukazunguka kama walivyofanya rika zake. Yeye angetulia maktabani
akijisomea. Wakati mwengine angekaa peke yake kando ya mto akibarizi na
kufurahia. Zawadi hakuwa mtu wa maongezi mengi. Alipenda kujinyamazia na
kuiongelesha nafsi yake.

Zawadi alikuwa akifanya biashara ya kuuza maandazi. Ungeisikia sauti
yake ikinadi alfajiri kuu â€˜â€™ maandazi motomoto kama halua ya Zenji kwa
shilingi kumi ! Bei ya kutupa! Tamu mdomoni, raha moyoni ewe mteja! â€˜â€™
Wanafunzi wenzake waliyapenda sana maandazi yake pamoja na ucheshi wa
sauti yake alipokuwa akiyanadi maandazi yake. Jambo la kuhuzunisha ni
kwamba huko chuo kikuu malipo ya biashara hufanyika mara nyingi kwa
M-pesa na basi angeambulia patupu kwa sababu wateja wengine wangelipa na
kisha kujirejeshea pesa zao. Ama kweli hakuna biashara rahisi.

Zawadi alipitia changamoto nyingi huko chuo kikuu. Alipokuwa akiishi
katika mabweni ya chuo aliibiwa simu yake ya mkononi. Alipoanika nguo
zake ziliibiwa pamoja na kamba ya kuanikia. Mwizi aliyemwibia angemwonea
angalau na chembe ya huruma amsazie hata nguo moja lakini wapi! Akaiba
hata chupi. Mwizi ni mwizi tu hachagui cha kuiba. Zawadi alifanya
biashara akanunua simu nyingine lakini iliishia kuharibika siku moja
alipopatwa na mvua kali njiani pasipo mahali pa kujikingia. Simu yake
iliingia maji na ikajifilia mbali. Kwa sasa alibaki na kijisimu kidogo
cha kizamani alichouziwa rejareja na mpita njia aliyekuwa akiuza vitu
vikuukuu. Betri ya simu hii ilimlazimu aifunge kwa raba bendi kisha
aiwekee kijiti ili simu iweze kuwaka.

Chuo kikuu cha Kigamboni kilikuwa na shida zake si haba. Wahadhiri
walikuwa hawawajibiki kuweka alama za mtihani wa wanafunzi kwa muda
uliofaa. Wanafunzi walikuwa wakikimbizana na wahadhiri kama paka na
panya ofisini wakitafuta alama zao walizokuwa wakiambiwa zimepotea.
Wanafunzi wangepanga safu ndefu nje ya ofisi wakingojea kushughulikiwa
ila wangepurukushwa na â€˜â€™ tarakilishi zimegoma kufanya kazi.â€™â€™ Wanafunzi
wangejiendea zao kwa kukata matumaini. Mara nyingine wahadhiri wangegoma
na wanafunzi wangepewa dakika chache za kuondoka katika eneo la shule.
Aliyepatikana chuoni angepewa kichapo cha mbwa na askari waliosharabu
ghadhabu za chui wenye njaa. Zawadi aliwahi kupewa kichapo kilichomwacha
mahututi siku ile wahadhiri wallipogoma naye alikuwa amechelewa
kukitaliki chuo.

Wakati Fulani kulikuwa na mtihani ambao zawadi na wenzake walikuwa
wakifanya katika ukumbi wa mitihani. Mhadhiri mmoja kwa jina la Kipengo
alitokea kumpenda Zawadi kwa uzuri wake. Mhadhiri huyo alifikiria jinsi
ya kumnasa Zawadi katika mtego wake na akapata upambanuzi. Alikuwa
akizungukazunguka akapita karibu na karatasi ya Zawadi na akainakili
nambari ya usajili ya zawadi katika simu yake. Wakati wa kusahihisha
mitihani alilificha karatasi la Zawadi na binti huyu alipokuwa akitafuta
alama zake ili afuzu mwaka huo alizikosa. Mhadhiri huyo alimuonya Zawadi
kuwa hatompa alama asipokubali kufanya mapenzi naye.

Zawadi alilikata kufanya mapenzi na Kipengo. Zawadi alilipeleka swala
hilo kwa mkuu wa idara ya ualimu ili apate usaidizi lakini kesi hiyo
haikushughulikiwa na ilififia tu kama upepo. Wakati wenzake walikuwa
katika tafrija ya kuhitimu chuo kikuu na kupata vyeti vyao, Zawadi
alikuwa amejikalia nyumbani kwake akilia. Alianza kutouamini uwepo wa
Mungu kwa kuwa likuwa akipitia shida nyingi. Hazikupita siku nyingi,
Zawadi alipopatikana kichakani akiwa amekatwa shingo. Kipengo alikuwa
amewalipa wauwaji wamuue Zawadi.


Question: Zawadi alikuwa mwanafunzi wa mwaka wa ngapi chuoni
Answer: Mwaka wa nne